РЕГЛАМЕНТ (ЕС) 2021/1531 НА КОМИСИЯТА

от 17 септември 2021 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от аклонифен, акринатрин, Bacillus pumilus QST 2808, етиримол, пентиопирад, пиклорам и Pseudomonas sp. щам DSMZ 13134 във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) от аклонифен, акринатрин и етиримол са определени в приложение II към Регламент (ЕО) № 396/2005. МДГОВ за пентиопирад и пиклорам са определени в част А от приложение III към посочения регламент. За Bacillus pumilus QST 2808 и Pseudomonas sp. щам DSMZ 13134 не са определени конкретни МДГОВ в Регламент (ЕО) № 396/2005 и тези вещества не са включени в приложение IV към посочения регламент, поради което се прилага стойността по подразбиране от 0,01 mg/kg, определена в член 18, параграф 1, буква б) от същия регламент.

(2) В рамките на процедура по разрешаването на употребата на продукт за растителна защита, съдържащ активното вещество аклонифен, върху семе от резене и плод от ким бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на акринатрин такова заявление беше подадено за употребата му при марули. По отношение на пентиопирад такова заявление бе подадено за употребата му при целина и резене. По отношение на пиклорам такова заявление бе подадено за употребата му при цветно зеле.

(4) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите по оценката бяха изпратени на Комисията.

(5) Европейският орган за безопасност на храните („Органът“) направи оценка на заявленията и на докладите за оценка, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки и ги направи общодостъпни.

(6) По отношение на всички заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация относно токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(7) С Регламент (ЕС) 2020/1566 на Комисията (3) бяха изменени няколко МДГОВ по отношение на етиримол. С този регламент МДГОВ за етиримол в краставици бе намалена на 0,05 mg/kg поради грешка в отчитането. Етиримол е главният метаболит на бупириматa, понастоящем използван в продукти за растителна защита в няколко държави членки. Следователно понижаването на МДГОВ за етиримол може да доведе до превишаване на МДГОВ вследствие на законосъобразна употреба на бупиримат. За да избегне това, на 25 август 2020 г. докладващата държава членка представи на Органа изменен доклад за оценка, който публикува на 30 септември 2020 г. като поправка на съответното обосновано становище (4), и в който препоръча за МДГОВ от етиримол в краставици да бъде определена стойността 0,2 mg/kg. В интерес на правната сигурност е целесъобразно МДГОВ за етиримол в краставици, предвидена в настоящия регламент, да се прилага от същата дата като датата на прилагане на Регламент (ЕС) 2020/1566.

(8) За Bacillus pumilus QST 2808 и Pseudomonas sp. щам DSMZ 13134 Органът представи обосновани становища (5) (6) в съответствие с член 12, параграф 1 от Регламент (ЕО) № 396/2005. В тези становища Органът препоръча двете вещества да бъдат включени в приложение IV към Регламент (ЕО) № 396/2005.

(9) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(10) Поради това Регламент (ЕО) № 396/2005 следва да бъде съответно изменен.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. По отношение на МДГОВ за етиримол в краставици той се прилага от 17 май 2021 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 17 септември 2021 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue levels for aclonifen in fennel seed and caraway fruit (Обосновано становище относно изменението на съществуващите максимално допустими граници на остатъчни вещества от аклонифен в семе от резене и плод от ким). EFSA Journal (Бюлетин на ЕОБХ) 2020; 18(7):6219.

Reasoned opinion on the modification of the existing maximum residue level for acrinathrin in lettuce (Обосновано становище относно изменението на съществуващата максимално допустима граница на остатъчни вещества от акринатрин в маруля). EFSA Journal (Бюлетин на ЕОБХ) 2020; 18(7):6218.

Reasoned opinion on the modification of the existing maximum residue levels for penthiopyrad in Florence fennels and celeries (Обосновано становище относно изменението на съществуващите максимално допустими граници на остатъчни вещества от пентиопирад в резене и целина). EFSA Journal (Бюлетин на ЕОБХ) 2020; 18(9):6259.

Reasoned opinion on the modification of the existing MRL for picloram in flowering brassica (Обосновано становище относно изменението на съществуващата МДГОВ за пиклорам в цветно зеле). EFSA Journal (Бюлетин на ЕОБХ) 2020; 18(10):6272.

(3) Регламент (ЕС) 2020/1566 на Комисията от 27 октомври 2020 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от бупиримат, карфентразон-eтил, етиримол и пириофенон във и върху определени продукти (ОВ L 358, 28.10.2020 г., стр. 30).

(4) Reasoned opinion on the Review of the existing maximum residue levels for bupirimate according to Article 12 of Regulation (ЕС) № 396/2005 (Обосновано становище относно преразглеждането на съществуващите максимално допустими граници на остатъчни вещества от бупиримат в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2019; 17(7):5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (ЕС) № 396/2005 (Обосновано становище относно преразглеждането на съществуващите максимално допустими граници на остатъчни вещества от Bacillus pumilus QST 2808 в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(5):6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (ЕС) № 396/2005 (Обосновано становище относно преразглеждането на съществуващите максимално допустими граници на остатъчни вещества от Pseudomonas sp. щам DSMZ 13134 в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(8):6234.